ÚVOD

„Panna Mária
je jedinou ženou
môjho života.“

Tieto slová povedal Carlo Acutis – taliansky tínedžer, ktorý zomrel vo svojich pätnástich rokoch a hoci žil krátko, predsa oslovuje ďalších a ďalších ľudí každého veku, fascinovaných jeho životným príbehom.

Mariánska novéna spojila to, čo bolo spojené už dávno: Máriino a Carlovo srdce. Tak ako bol jeho život nádherným hymnom na oslavu Trojjediného Boha, tak je aj táto novéna pretkaná tými najkrajšími mariánskymi hymnami a modlitbami k Panne Márii.

Cez príhovor tohto sympatického svätca a skrze Máriino Nepoškvrnené Srdce, kde sa sústreďujú všetky naše volania, modlitby a prosby, dúfame, že si modlitbou tejto novény vyprosíme to, o čo žiadame.

Súzvuk dvoch duší – Máriinej a Carlovej – nech nás povzbudí na našej osobnej ceste viery a pritiahne bližšie k Pánovi. Nech sa Boh oslávi vo svojom svätom Carlovi Acutisovi!

PRVÝ DEŇ

„Plán môjho života
je byť vždy spojený
s Ježišom.“

ÚVODNÁ MODLITBA

Pane, vo svojom dokonalom načasovaní si nám daroval svätca, ktorý ako maják svieti v mori internetu a svojím jasom preráža temnotu. S úsmevom na perách nás privádza k živému Ježišovi v Eucharistii a ukazuje na neho ako na zdroj sily. Daj, aby sme na jeho príhovor rástli v láske, zachovali si vnútornú slobodu od materiálnych vecí a aby sme rozpoznávali tvoju tvár v blížnych tak dokonale ako on a verne ťa nasledovali v každom čase.

ZAMYSLENIE

My ľudia stále niečo plánujeme. Plánujeme svoj pracovný či školský týždeň, poradu s kolegami, trasu služobnej cesty, najbližšiu dovolenku či nákupy v obchode. Plánujeme, lebo chceme byť pripravení a úspešní. Istý chlapec, ktorý len pred pár rokmi chodil ulicami Milána, tiež plánoval. Svoju svätosť.

Koniec ukážky